शोपियां एवं पुलवामा जिलों में सीआरपीएफ शिविर पर आतंकवादियों के ग्रेनेड हमले में दो घायल हुए
पुलिस के एक अधिकारी ने बताया, ''रात लगभग आठ बजकर 10 मिनट पर, आतंकवादियों ने दक्षिण कश्मीर जिले के ज़ैनापुरा इलाके के बाबापोरा में सीआरपीएफ की 178वीं बटालियन के शिविर पर ग्रेनेड फेंका।''
श्रीनगर: जम्मू-कश्मीर के शोपियां एवं पुलवामा जिलों में शनिवार को आतंकवादियों ने केन्द्रीय रिजर्व पुलिस बल (सीआरपीएफ) के शिविरों पर ग्रेनेड फेंके जिससे दो कर्मी घायल हो गये। पुलिस ने यह जानकारी दी। ये हमले उस दिन हुए हैं जब इस अर्धसैनिक बल ने जम्मू में अपना 83 वां स्थापना दिवस मनाया है।केंद्रीय गृहमंत्री अमित शाह ने सीआरपीएफ के एक स्थापना दिवस कार्यक्रम में हिस्सा लिया जो पहली बार राष्ट्रीय राजधानी से बाहर मनाया गया। पुलिस के एक अधिकारी ने बताया, ''रात लगभग आठ बजकर 10 मिनट पर, आतंकवादियों ने दक्षिण कश्मीर जिले के ज़ैनापुरा इलाके के बाबापोरा में सीआरपीएफ की 178वीं बटालियन के शिविर पर ग्रेनेड फेंका।''उन्होंने कहा कि ग्रेनेड हमले में सीआरपीएफ का एक जवान घायल हो गया। अधिकारी के अनुसार एक अन्य घटना में आतंकवादियों ने दक्षिण कश्मीर के पुलवामा जिले में त्राल इलाके के नोडाल में सीआरपीएफ की 180 वीं बटालियन पर ग्रेनेड फेंका। इस हमले में एक सीआपीएफ ट्रूपर घायल हो गया।केंद्रीय रिजर्व पुलिस बल (सीआरपीएफ) ने शनिवार को पहली बार दिल्ली से स्थापना दिवस परेड का आयोजन किया और केंद्रीय गृह मंत्री अमित शाह ने जम्मू में मार्च पास्ट की सलामी ली। सीआरपीएफ के महानिदेशक कुलदीप सिंह के साथ, गृह मंत्री ने जम्मू के मौलाना आजाद स्टेडियम में आयोजित कार्यक्रम में विभिन्न श्रेणियों में बल के कर्मियों को वीरता पदक और ट्राफी प्रदान कीं।सीआरपीएफ के 83वें स्थापना दिवस परेड में केंद्रीय मंत्री जितेंद्र सिंह, जम्मू कश्मीर के उपराज्यपाल मनोज सिन्हा, जम्मू कश्मीर उच्च न्यायालय के मुख्य न्यायाधीश पंकज मिथल, सीमा सुरक्षा बल (बीएसएफ) के महानिदेशक पंकज सिंह और जम्मू कश्मीर पुलिस के महानिदेशक दिलबाग सिंह सहित कई गणमान्य व्यक्ति शामिल हुए।